อัปเดตสถานการณ์ล่าสุดของ HUAWEI
“ผู้ใช้งานสมาร์ตโฟน Huawei ที่ไม่สามารถ ใช้งานแอปพลิเคชัน Google และ Facebook ได้ จะได้รับเงินคืนเต็มจำนวน”  แถลงการณ์นี้เป็นการรับประกันล่าสุดจาก 5 ผู้จัดจำหน่าย Huawei ในประเทศไทย เพื่อรับผิดชอบต่อลูกค้าของบริษัท  แล้วสถานการณ์ล่าสุดของ Huawei เป็นอย่างไร ลงทุนแมนจะเล่าให้ฟัง
22 มิ.ย. 2562

อัปเดตสถานการณ์ล่าสุดของ HUAWEI / โดย ลงทุนแมน
“ผู้ใช้งานสมาร์ตโฟน Huawei
ที่ไม่สามารถ ใช้งานแอปพลิเคชัน
Google และ Facebook ได้
จะได้รับเงินคืนเต็มจำนวน”
แถลงการณ์นี้เป็นการรับประกันล่าสุดจาก 5 ผู้จัดจำหน่าย Huawei ในประเทศไทย เพื่อรับผิดชอบต่อลูกค้าของบริษัท
แล้วสถานการณ์ล่าสุดของ Huawei เป็นอย่างไร
ลงทุนแมนจะเล่าให้ฟัง
ถ้าพูดถึง Huawei ในช่วงหลายปีที่ผ่านมา ต้องยอมรับว่า Huawei เป็นแบรนด์ที่มาแรงที่สุดในบรรดาผู้ผลิตสมาร์ตโฟนทุกเจ้า รายได้ของ Huawei เติบโตเแบบก้าวกระโดดทุกปี
ปี 2016 รายได้ 2.36 ล้านล้านบาท กำไร 1.67 แสนล้านบาท
ปี 2017 รายได้ 2.73 ล้านล้านบาท กำไร 2.14 แสนล้านบาท
ปี 2018 รายได้ 3.23 ล้านล้านบาท กำไร 2.68 แสนล้านบาท
โดยสัดส่วนรายได้ล่าสุดมาจาก
ธุรกิจมือถือ 48.4%
ธุรกิจเครือข่าย 40.8%
ธุรกิจองค์กร 10.3%
และ อื่นๆ อีก 0.5%
ถ้าถามว่า Huawei ขายสมาร์ตโฟนให้แค่คนจีนเท่านั้นหรือไม่
คำตอบคือไม่ใช่ Huawei ขายสมาร์ตโฟนให้คนทั่วโลก จนก้าวขึ้นมาแซง Apple เป็นผู้ผลิตสมาร์ตโฟนอันดับ 2 ของโลกได้ในช่วงที่ผ่านมา
แต่จากปัญหาเรื่องสหรัฐอเมริกาในเดือนที่ผ่านมา ทำให้ Huawei ได้รับกระผลกระทบ
ซึ่งตอนนี้ตัวแทนจำหน่าย Huawei ได้สร้างความมั่นใจให้กับลูกค้าว่าสมาร์ตโฟน Huawei ยังสามารถใช้ระบบปฏิบัติการ Android และบริการ Google Services ต่างๆ ได้ โดยรับประกันว่าหากเครื่องไหนใช้แอปยอดนิยมไม่ได้ ผู้ใช้งานสามารถมารับเงินคืนเต็มจำนวนได้ทันที ซึ่งเรื่องนี้จะครอบคลุมลูกค้าที่ซื้อสินค้าระหว่างวันที่ 12 มิถุนายน – 1 กันยายน 2562
แอปยอดนิยมมีอะไรบ้าง?
Google Play, Gmail, Google Maps, Google Gallery, Google Chrome, YouTube, Facebook, Instagram และ WhatsApp
แล้วอนาคตของ Huawei จะเป็นอย่างไร?
ถ้าคนที่บอกว่า Huawei แย่แล้ว ก็อาจไม่ใช่ซะทีเดียว จริงอยู่ว่า Huawei น่าจะได้รับผลกระทบไม่น้อยจากเรื่องสหรัฐอเมริกา
แต่ถ้าคิดดูดีๆ แล้ว สิ่งที่ทำให้ Huawei เติบโตเร็วในช่วงที่ผ่านมาก็คือเทคโนโลยีของ Huawei เอง
ลองมาดูงบวิจัย และพัฒนาบริษัท Huawei
ปี 2016 มูลค่า 3.45 แสนล้านบาท
ปี 2017 มูลค่า 4.05 แสนล้านบาท
ปี 2018 มูลค่า 4.59 แสนล้านบาท
คิดเป็นการเพิ่มขึ้นเฉลี่ย 15% ต่อปี โดยตลอด 10 ปีที่ผ่านมา Huawei ลงทุนด้านงานวิจัยและพัฒนามูลค่ารวมกันสูงถึง 2.17 ล้านล้านบาท
ปัจจุบัน งบการลงทุนดังกล่าวกลายมาเป็น สิทธิบัตรจำนวน 87,805 ฉบับ แบ่งเป็น
การจดทะเบียนในประเทศจีน 49%
การจดทะเบียนในต่างประเทศ 51%
โดย หนึ่งในการลงทุนที่โดดเด่นที่สุดของบริษัท Huawei คือ นวัตกรรมเครือข่าย 5G
ผลงานทางเทคนิคด้านการพัฒนา 5G
Huawei (ประเทศจีน) จำนวน 11,423 ชิ้น
Ericsson (ประเทศสวีเดน) จำนวน 10,351 ชิ้น
HiSilicon (ประเทศจีน) จำนวน 7,248 ชิ้น
แสดงให้เห็นว่า ปัจจุบัน Huawei กลายมาเป็นผู้พัฒนาเครือข่าย 5G อันดับ 1 ของโลกแล้ว
นอกเหนือจากธุรกิจเครือข่าย อีกประเด็นหนึ่งที่สำคัญก็คือ Supplier ที่ผลิตชิปให้สมาร์ตโฟน Huawei ส่วนใหญ่จะอยู่ในสหรัฐอเมริกา แต่เรื่องนี้ Huawei ยังมีอีกทางเลือก นั่นก็คือชิปจากบริษัท TSMC ของไต้หวัน ซึ่งมีความสามารถไม่แพ้ฝั่งสหรัฐอเมริกา
อีกเรื่องหนึ่งคือ OS ของ Huawei ในอนาคต อย่างที่ทุกคนรู้กันมาบ้าง Huawei กำลังพัฒนา OS ใหม่ของตนเอง ซึ่งในที่สุดแล้ว OS ที่ 3 นอกจาก iOS และ Android คงเกิดขึ้นบนโลกนี้
เรื่องนี้ก็ถือเป็นหนึ่งกรณีศึกษาที่น่าสนใจ
คนที่กำลังเติบโตอย่างก้าวกระโดด
จนกลายเป็นผู้นำด้านเทคโนโลยีของโลก
แต่มาเจออุปสรรค
และ ตอนนี้กำลังแก้ไขสถานการณ์
ก็ไม่รู้ว่าเรื่องนี้จะจบลงอย่างไร
แต่บอกได้เลยว่า ถ้า Huawei ผ่านเรื่องนี้มาได้
หลังจากนี้ บริษัทนี้จะแข็งแกร่งกว่าเดิมมาก..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------